**Beskrivelse af vagter på DGI skoler med almindelige landsstævne-deltagere (ikke efterskole-elever)**

**Teamleder:**

* Er den øverste ansvarlige på skolen under landsstævnet og leder for de frivillige på skolen
* Har samarbejde med og back up fra skolens pedel og den DGI landssdel, der bor på skolen
* Har direkte kontakt til områdeleder for Indkvartering Wagner Foldberg Nielsen
* Har inden stævnet samarbejde med de andre teamledere
* Skal forvente mødeaktivitet forud for stævnet med områdeleder, Projektgruppen for de frivillige, skolens pedel og den ansvarlige DGI-landssdel
* Skal være til stede ved alle vagtskifte (krav fra Beredskabet)
* Er ansvarlig for nøgler til skolens lokaler og kølecontainer
* Teamlederen har en ”souschef” i form af en morgenmadsansvarlig
* Ansvarlig for forplejning til alle de frivillige

**Gælder alle vagter:**

Man møder op på skolens vagtrum/information, som er vagternes ”hjemsted”.

Der er mad og drikkevarer i køleskabet i vagtrummet. Der er også mulighed for at lave kaffe og te.

Kontakt teamleder (og ikke pedellen), hvis der er spørgsmål eller problemer, som man ikke selv kan løse.

HUSK: Den afgående vagt må ikke gå hjem, før afløseren er kommet. Husk at give en status over din vagt til din afløser.

**Gøre klar-vagt/stille borde op:**

Skolen gøres klar til at tage imod landsstævne-deltagerne. Der skal blandt andet sættes skilte op, gør lokalet klar til morgenmad med borde og stole, vagtrummet/informationen skal indrettes, toilet og badeforhold skal efterses, parkeringsforhold skal forberedes, osv.

**Check in-vagt:**

Deltagerne ankommer til skolen mellem onsdag 28. juni fra midt på dagen til torsdag 29. juni om aftenen. Deltagerne er indkvarteret i henhold til den DGI landsdel, som de tilhører. Der vil være en eller flere repræsentanter fra landsdelen til stede, som vil hjælpe med check-in.

Ved ankomst skal deltagerne anvises de klasselokaler, hvor de skal sove, det sted, hvor de skal spise morgenmad, nærmeste toilet/bad, og generelt vises rundt på skolen. Tag godt imod dem og vær klar til at svare på de spørgsmål, de måtte have. Vær de gode værter og giv gæsterne en god oplevelse.

**Morgenvagt:**

Vagten består primært i at stå til rådighed med at løse lette, praktiske problemer for deltagerne og desuden sørge for, at skolen er ren og pæn hele tiden. Morgenvagten skal for eksempel låse lokalerne, når deltagerne forlader dem for at tage af sted til deres idrætsaktivitet, fylde op med toiletpapir og håndklæder og skifte affaldssække. Til orientering kan nævnes, at der kommer rengøringspersonale 1 gang om dagen og gør rent på toiletter og i baderum. På alle skoler er der affaldscontainere, som vil blive tømt efter behov.

***Bemærk, at enkelte fra skolens normale personale vil være på skolen fra kl. ca. 8?***

**Morgenmadsansvarlig / Morgenmadsvagt:**

Der skal udpeges én person, som er overordnet ansvarlig for morgenmaden på skolen. Vedkommende skal deltage i et par møder forud for landsstævnet og skal være til stede alle de dage, der serveres morgenmad. Vedkommende fungerer som den frivillige teamleders ”souschef”.

Det anbefales, at der også er flere gengangere blandt de øvrige morgenmadsvagter. Opgaven består i at hente mad fra den køletrailer, som er opstillet ved skolen og rette det an på en buffet. Der skal brygges kaffe, fyldes op på buffeten, tørres borde af og ryddes op når den sidste deltager har spist morgenmad.   
Der gøres klar til næste morgen.

**Rengøring og Billetkontrol**Alle, der har bestilt morgenmad hjemmefra, har fået en billet, som skal fremvises. (print selv billet eller på sin telefon)  
Der skal tørres borde af, affald skal fjernes, bakker skal tørres af og der skal hele tiden være rent og pænt.

**Dagvagt:**

Skolens normale personale vil ofte være til stede på skolen fra kl. ca. 8-16. Der vil ikke være så mange deltagere på skolen under dagvagtens vagt.

En dagvagt på en skole består primært i at sørge for, at skolen er ren og pæn hele tiden. Dagvagten skal låse lokaler op og i, fylde op med toiletpapir og håndklæder, skifte affaldssække. Til orientering kan nævnes, at der kommer rengøringspersonale 1 gang om dagen og gør rent på toiletter og i baderum. Dagvagten skal desuden stå til rådighed med at løse lette praktiske problemer for deltagerne og sørge for god ro og orden.

Vagten skal være ved vagtrummet/informationen.

**Aftenvagt:**

Deltagerne kommer ofte først tilbage fra deres aktiviteter sidst på eftermiddagen. Mange af dem vil herefter være på skolen for blot at bade og klæde om og så tage af sted til fest.

Vagten består primært i at stå til rådighed med at løse lette praktiske problemer for deltagerne og desuden sørge for, at skolen er ren og pæn hele tiden. Aftenvagten skal låse lokaler op og i, fylde op med toiletpapir og håndklæder, skifte affaldssække. Til orientering kan nævnes, at der kommer rengøringspersonale 1 gang om dagen og gør rent på toiletter og i baderum. På alle skoler er der affaldscontainere, som vil blive tømt efter behov.

Den ene vagt skal i det omfang, det er muligt, gå runder på skolen for at sikre, at alt er i orden. Der skal altid være én vagt ved vagtrummet/informationen.

**Information/ Evakuering/ ABA Vagt/ Brandvagt:**

Det anbefales, at det typisk er mænd, der melder sig om nattevagt!

Nattevagten består primært i at stå til rådighed med at løse lette, praktiske problemer. Nattevagten skal gå skolen igennem mindst én gang i timen og altid bære tydelig identifikation, således at han er synlig over for både deltagerne og udefrakommende. Der skal altid være én vagt til stede ved vagtrummet/informationen.

Nattevagten skal i slutningen af sin vagt starte kaffemaskinen op og laver de første portioner kaffe for morgenmadsholdet. Nattevagten skal desuden tjekke temperatur i køletraileren (med morgenmad) i løbet af natten.